О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије, према коме Народна скупштина Републике Србије потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Разлози за потврђивање Споразума о зајму (Пројекат унапређења услуга електронске управе) између Републике Србије и Међународне банке за обнову и развој, који је потписан 7. маја 2019. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2019. годину („Службени гласник РС”, број 95/18) у члану 3.Б. предвиђено је задуживање код Међународне банке за обнову и развој до износа од 50.000.000 УСД – Програм унапређења услуга е-Управе, што се односи на зајам који је био предмет преговора одржаних 11. марта 2019. године, у Канцеларији Светске банке у Београду и путем видео везе са седиштем банке у Вашингтону и Канцеларијом у Загребу.

Том приликом је утврђен коначан износ зајма изражен у евро противвредности, тако што је примењен курс евра према америчком долару на крају месеца (28.02.2019. године) који је претходио месецу марту када су преговори одржани, што износи 43.800.000 евра.

Пројекат унапређења услуга електронске управе (или е-Управе) (у даљем тексту: Пројекат) у складу је са Стратешким оквиром за партнерство (Country Partnership Framework - CPF), за период од 2016. до 2020. године у спровођењу програма за Републику Србију.

Пројекат има за циљ унапређење приступа, квалитета и ефикасности изабраних административних услуга електронске управе. Концепција Пројекта, мере и активности које ће се спроводити током петогодишње реализације договорене су раније, током бројних мисија банке и у разговорима са надлежним државним органима и институцијама. На преговорима су детаљније разрађене основне три компоненте, организациони и имплементациони аранжмани, заштитне мере, начини праћења, извештавања и вредновања остварених резултата у складу са Пројектним оперативним приручником, који је банка претходно одобрила.

Поред средстава зајма које обезбеђује Међународна банка за обнову и развој за покриће 91% трошкова Пројекта, преостале трошкове суфинансираће српска страна у износу до 5 милиона УСД (еквивалентно 4,38 милиона евра).

Пројекат обухвата три компоненте:

I компонента: Основе за пружање дигиталних услуга, са циљем да се успостави неопходна основа за подршку коришћењу информационо-комуникационих технологија (у даљем тексту: ИКТ) у пружању јавних услуга грађанима и предузећима, укључујући стандарде, процедуре и дигиталну инфраструктуру. У оквиру ове компоненте предвиђене су 4 поткомпоненте:

Поткомпонента 1: Реализација Платформе за интероперабилност, као интегрисаног средства за сигурну и безбедну размену података између државних институција. Различити државни субјекти ће у оквиру Платформе за интероперабилност моћи да захтевају потребне податке и електронске документе од других институција за потребе пружања услуга грађанима и привредним субјектима.

Поткомпонента 2: Успостављање Владиног Метарегистра, у циљу консолидације и интероперабилности већег броја јавних регистара (Пореске управе, Управе царина, регистар грађана, адресни регистар, регистар катастра и Агенције за привредне регистре).

Поткомпонента 3: Успостављање Data центра за опоравак од катастрофа, кроз набавку кључне опреме која ће осигурати безбедност свих информација које Влада складишти и чува у својим регистрима.

Поткомпонента 4: Јачање високотехнолошке безбедности, заштите података и регулаторног окружења, кроз подршку активностима усмереним на усаглашеност са Општом уредбом ЕУ о заштити података о личности и Законом о заштити података о личности, као и активностима припреме нацрта и спровођења потребних подзаконских аката и других, секундарних прописа у области е-Управе.

II компонента: Трансформација услуга за грађане, привреду и Владу

Циљ ове компоненте је унапређење процеса интерног пословања, ради смањења административног оптерећења и повећања ефикасности пружања услуга. Ова компонента састоји се од три (3) поткомпоненте:

Поткомпонента 1: Успостављање методологија, процедура и смерница за прикупљање, чување, управљање и коришћење података и електронских докумената.

Поткомпонента 2: Развој свеобухватног каталога административних услуга које се пружају грађанима и привреди и припрема Пописа административних услуга.

Поткомпонента 3: Припрема мапа тренутних процеса из пописа административних услуга, развој методологије за утврђивање приоритета међу услугама и израду процесних мапа будућег изгледа приоритетних услуга. Ове процесне мапе ће послужити као основа за дигитализацију изабраних административних услуга, као и за реинжењеринг пословних процеса, аутоматизацију и укидање сувишних процедура.

Поткомпонента 4: Дигитализација изабраних online услуга које ће се понудити грађанима, привреди и државним органима путем Портала е-Управе Републике Србије (euprava.gov.rs).

III компонента: Развој дигиталних вештина, јачање институција и управљање променама, кроз следеће поткомпоненте:

Поткомпонента 1: Спровођење обуке за унапређење ИКТ вештина за државне службенике, кампање за промовисање прихватања дигиталних услуга, израда Владине Стратегије људских ресурса за ИТ и њеног акционог плана.

Поткомпонента 2: Израда Стратегије за управљање променама, акционог плана и комуникационе стратегије и развој алата за укључивање грађана, у циљу прикупљања повратних информације и мерења њиховог задовољства пруженим услугама.

Поткомпонента 3: Успостављање Јединице за имплементацију пројекта (ЈИП) у оквиру Канцеларије за информационе технологије и електронску управу и пружање техничке помоћи за спровођење пројектних активности.

У складу са Закључком Владе 05 Број: 48-2033/2019 од 27. фебруара 2019. године, којим је утврђена Oснова за преговоре и одређен састав преговарачког тима (представници Министарства финансија, Министарства државне управе и локалне самоуправе, Министарства трговине, туризма и телекомуникација, Канцеларије за информационе технологије и електронску управу и Републичког секретаријата за јавне политике), на преговорима вођеним 11. марта 2019. године договорени су услови и начин коришћења зајма, план отплате, као и мере и активности које надлежне институције треба да предузму и спроведу ради испуњења циљева Пројекта.

Извештај са преговора прихваћен је Закључком Владе 05 Број: 48-3072/2019 од 28. марта 2019. године, којим је истовремено усвојен Нацрт споразума о зајму (Пројекат унапређења услуга електронске управе) између Републике Србије и Међународне банке Србије, који је потписан 7. маја 2019. године у Београду (потписник споразума у име Владе, као заступника Републике Србије, је Синиша Мали, министар финансија).

Резултати који буду постигнути у оквиру компоненти Пројекта допринеће унапређењу приступа, квалитета и ефикасности изабраних административних услуга електронске управе.

Институција задужена за имплементацију Пројекта је Канцеларија за информационе технологије и електронску управу, у оквиру које ће бити формирана Јединица за имплементацију пројекта (ЈИП) која ће управљати Пројектом и координирати и спроводити планиране активности, а подршку у области финансијског управљања и набавки пружаће Централна фидуцијарна јединица, основана у Министарству финансија. Координациони савет за е-Управу, успостављен у фебруару 2018. године, имаће саветодавну улогу и утврђивати средњорочне и дугорочне приоритете е-Управе и њим ће председавати председник Владе Републике Србије, док ће директор Канцеларије за информационе технологије и електронску управу бити потпредседник. Овај савет интегрише 35 чланова, представника ресорних министарстава и секторских институција.

У оквиру Пројекта биће успостављени Управљачки одбор и Управни одбор, са надлежностима, саставом и функцијама утврђеним у Пројектном оперативном приручнику.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 43.800.000 евра;

- повлачење зајма спроводиће се у складу са одредбама споразума о зајму;

- минимални износ транше за повлачење је 500.000 евра, а максимални 4.000.000 евра

- рок доспећа: 15 година са укљученим периодом почека од 5 годинe, тако да је период отплате главнице зајма 10 година, а главница ће се отплаћивати у једнаким полугодишњим ратама, од којих прва доспева 15. мајa 2024. године, а последња 15. новембра 2033. године;

- рок расположивости зајма: до 30. јуна 2024. године;

- приступна накнада: 0,25% на укупан износ зајма (109.500 евра), платиће се једнократно из средстава зајма.

- накнада за неповучена средства: 0,25% на годишњем нивоу на неповучени износ главнице;

- каматна стопа: зајмопримац плаћа камату полугодишње (15. мајa и 15. новембра сваке године), за сваки каматни пeриод по Рeфeрeнтноj стопи за валуту заjма (шестомесечни EURИБОР) увeћаној за фиксну маржу од 0,70%. Предвиђена је и могућност да зајмопримац у сваком моменту може затражити конверзију каматне стопе или марже из фиксну у варијабилну и обрнуто, ако се процени да је повољније са аспекта управљања јавним дугом;

-могућност коришћења механизма ретроактивног финансирања, што подразумева рефундацију трошкова из средстава зајма у максималном износу до 4.000.000 евра, који настану у периоду од 11. марта 2019. године до датума када споразум о зајму постане ефективан.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму (Пројекат унапређења услуга електронске управе) између Републике Србије и Међународне банке за обнову и развој, који је потписан 7. маја 2019. године у Београду, Република Србија (у даљем тексту: Споразум о зајму).

Одредба члана 2. Предлога закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је повлачење средстава по Споразуму о зајму, условљено ступањем на снагу закона о потврђивању Споразума о зајму.